### Beslutning

Godkendt.

### Sagsfremstilling

## Resume og sagens baggrund

På baggrund af Kommunalbestyrelsens beslutning om at udmønte pulje for normering i daginstitutioner d. 26. januar 2021, er der foretaget ny beregning af takster på dagtilbudsområdet.

## Indstillinger

Direktøren indstiller at taksterne på dagtilbudsområdet godkendes.

## Behandling

Direktion, Økonomiudvalget, Kommunalbestyrelsen.

## Sagsfremstilling

Den 6. oktober 2021 godkendte Kommunalbestyrelsen budgettet for 2022 og dermed også taksterne for forældrebetaling på dagtilbudsområdet.

Til budget 2022 var det forventningen at Kalundborg Kommune ville modtage cirka 7,0 mio. kr. i puljen til indfasning af minimumsnormeringer i 2022, og dette beløb blev brugt til takstberegningen.

Den 20. januar har Kalundborg Kommune modtaget bevillingsbrev og det endelige tilskud til kommunen udgør 7.660.000 kr.

Som følge af det højere beløb i puljen til indfasning af minimumsnormeringer i 2022 stiger forældrebetalingen i 2022. I vedhæftede bilag  ses beregnede takster med en pulje på 7,660 mio. kr.

*Varsling af forældre i kommunale og selvejende [adresse] fremgår af dagtilbudsloven at forældre skal varsles 3 måneder før en ændring i forældrebetalingen foretages. Såfremt Kommunalbestyrelsen godkender denne indstilling, vil administrationen varsle samtlige forældre i kommunale og selvejende dagtilbud inden d. 1. maj 2022. Dermed forventes det at den nye takst træder i kraft d. 1. august 2022.

Takstændringen vil i 2022 for en fuldtids vuggestueplads betyde en stigning på 25 kr. pr. måned til 2.671 kr. og en fuldtids børnehavetakst vil stige med 19 kr. pr. måned til 2.084 kr.

*Privatinstitutioner samt tilskud til privat pasning.*Privatinstitutioner og tilskud til privat pasning vil alene modtage tilskud indirekte via de gældende regler for tilskud til privatinstitutioner og privat pasning. Tilskud beregnes på baggrund af kommunale dagtilbud, og som følge af, at puljebeløbet til minimumsnormeringer i 2022 medtages i beregningen af forældrenes egenbetalingen til en plads i kommunale og selvejende dagtilbud, betyder det, at driftstilskuddet til privatinstitutioner og privat pasning ligeledes vil stige pr. 1. august 2022.

Forældre i private institutioner varsles evt. ændringer via den private daginstitution eller private passer.

## Økonomiske konsekvenser

Puljen til normering i daginstitutioner er i 2022 på i alt 7,660 mio.kr.

Forældrebetalingen stiger totalt med 163.400 kr.

Udgiften til økonomisk fripladstilskud og økonomisk søskendetilskud stiger totalt med 55.700 kr.

### Sagens forløb

14-03-2022 Direktionen
Anbefales.
23-03-2022 Økonomiudvalget
Anbefales.